SKRIFTLIG FORESPØRGSEL P-2500/99

af Françoise Grossetête (PPE-DE) til Kommissionen

(16. december 1999)

Om: Det fælles merværdiafgiftssystem leveringsstedet for tjenesteydelser

Hvad er det nøjagtige indhold af artikel 9 i Rådets sjette direktiv 77/388/EØF(1) af 17. maj 1977 om harmonisering af medlemsstaternes lovgivning om omsætningsafgifter, som efter Kommissionens opfattelse og med forbehold af anvendelsen af direktivets artikel 9, stk. 3, skal finde anvendelse for følgende tjenesteydelser, når de leveres til en afgiftspligtig person, der har hjemsted i en anden stat (en medlemsstat eller et tredjeland) end den stat, hvor den der yder tjenesten, har etableret sit hjemsted:

- for placering og leje af en reklamestand, hvormed det enten som et middel eller et formål i sig selv er muligt for en anden virksomhed at reklamere for kvaliteten af sine produkter på handelsmesser

- for management-, forvaltnings- og ledelsestjenesteydelser leveret til andre virksomheder inden for samme gruppe

- for tjenester ydet af bestyrelsesmedlemmer i virksomheder

- for transport af væsker eller gas fra en medlemsstat til en anden i en olie- eller gasrørledning

- for forvaltning af en almindelig investeringsfond, som er etableret i en anden medlemsstat

- for telefonsamtaler i mellem- og langdistancefly

- for optagelse af musik, hvor formålet er fremstilling af masterbånd, så det bliver muligt at udgive cd'er i en anden medlemsstat

- for leje af lastbiler eller jernbanevogne til anvendelse i hele EU, når udlejeren har hjemsted uden for Fællesskabet, mens lejeren har hjemsted i en medlemsstat og gør brug af muligheden i henhold til artikel 9, stk. 3, i direktiv 77/388/EØF

- for udlejning til en offentligretlig institution, som foretager udlejning af løsøregenstande m.m., jf. artikel 13 i direktiv 77/388/EØF

- for tjenesteydelser i forbindelse med jordanalyse og rensning af jord, som er forurenet på grund af industrielle aktiviteter

- for tjenesteydelser mellem to virksomheder tilhørende samme retlige enhed, men som er momsregistrerede i to forskellige medlemsstater

- for udlejning af containere, paller og kraner

- for tjenester udført af advokater og voldgiftsmænd i handelstvister?

(1) EFT L 145 af 13.6.1977, s. 1.

Samlet svar afgivet på Kommissionens vegne af Frederik Bolkestein på skriftlige forespørgsler P-2500/99 og P-2751/99

(20. januar 2000)

Det ærede medlem rejser et spørgsmål om en række meget komplekse og vanskelige tilfælde inden for Fællesskabets momsregler. Den fiskale behandling deraf afhænger derfor af en nøjagtig analyse af på den ene side bestemmelserne i artikel 9 i Rådets sjette direktiv 77/388/EØF af 17. maj 1997 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag, hvad angår fastlæggelsen af leveringsstedet for de pågældende tjenesteydelser, og på den anden side artikel 13 i sjette momsdirektiv, hvad angår afgørelsen af, om der er fastsat nogen afgiftsfritagelse i de nævnte tilfælde.

Som følge af omfanget af og karakteren af forespørgslen vedrørende en lang række operationer er det nødvendigt at undersøge hvert enkelt tilfælde omhyggeligt. Kommissionen gør det ærede medlem opmærksom på, at en så detaljeret forespørgsel kræver en lang og omfattende undersøgelse, som Kommissionen ikke er i stand til at foretage på nuværende tidspunkt, og som i høj grad ville overskride rammerne for en skriftlig forespørgsel.